
Az összenyomhatatlanság vizsgálata gumiszerű anyagok esetén

Jelen TDK dolgozat bemutatja a Debreceni Egyetem Műszaki Karának Gépészmérnöki Tanszékén rendelkezésre álló FEMAP 9.3 végeselemes szoftver lehetőségeit gumiszerű anyagok vizsgálatára. Nyomásnak kitett gumialkatrész vizsgálatára a Mooney-Rivlin anyagmodellt választva, a W egységnyi térfogatra vonatkoztatott deformációs energia sűrűség 3 bemenő paraméter (C10 , C01 és K) függvénye. Az elemek bezáródásának vizsgálatát elvégezve kiderült, hogy összenyomhatatlan anyagok számítására a négyszögelemek pontosabb megoldást nyújtanak, mint a háromszögelemek. A végeselemes adatbevitelkor (preprocesszálás) ezen paraméterek helyes megválasztása nagyon fontos feladat, hiszen nagymértékben befolyásolják az anyag mechanikai tulajdonságait.
Az összenyomhatatlanságot a K térfogati rugalmassági modulusz értékének helyes megválasztásával biztosíthatjuk. Kiértékelve a különböző térfogati rugalmassági modulusz értékekre kiszámolt fajlagos térfogatváltozásokat, megállapítottuk, hogy K=512MPa értékkel az összenyomhatatlanság kellőképpen biztosítható.
Új módszert mutattunk be a gumi összenyomhatóságának mérésére, ami alatt a gumi valóban közel összenyomhatatlan anyagként viselkedett. Ezáltal képesek vagyunk meghatározni a gumi összenyomhatatlan tulajdonságára jellemző pontos K értéket.
Elvégezve a laboratóriumi nyomóvizsgálatot és deformáció mérést, a végeselemes modellünket optimalizáltuk. Összehasonlítva a szoftverek kiértékelését láthattuk, hogy a FEMAP 9.3 széleskörűen képes megbirkózni a problémákkal. A Mooney-Rivlin anyagmodell állandóinak meghatározására egy újszerű optimalizálási lehetőség lett bemutatva.
További célként tűzzük ki az itt feltárt eredmények felhasználását valós, ipari példákra. Így az eredmények felhasználásával képesek vagyunk végeselemes vizsgálatot végezni gumirugókon. A gumirugót előírt elmozdulással terhelve így előállíthatjuk a vizsgált alkatrész rugókarakterisztikáját és alakváltozását.



